Grey Kollege: SAOU verwelkom hof se uitspraakDeon Scheepers, hoof van Grey Kollege Sekondêre Skool in Bloemfontein. Foto: Facebook Die Suid-Afrikaanse Onderwysersunie (SAOU) het ŉ uitspraak in die hooggeregshof in Bloemfontein verwelkom waar die beheerliggaam van Grey Kollege se aansoek om verlof tot appèl afgekeur is. Die SAOU het as ŉ party tot die geding in die saak tussen die skoolhoof en die beheerliggaam toegetree. Die vakbond het ook die aansoek om verlof tot appèl teengestaan. Maroela Media het vroeër berig Deon Scheepers, hoof van Grey Kollege Sekondêre Skool in Bloemfontein, is in Mei 2018 deur die beheerliggaam van al sy beheerliggaam-pligte onthef. Henry Büchner, voorsitter van die skool se beheerliggaam, het in daardie stadium in ŉ verklaring gesê dié “ingrypende bestuursbesluit” kom weens ŉ onherstelbare verbrokkeling van die vertrouensverhouding tussen Scheepers en die beheerliggaam. Volgens Büchner het alle pogings om die geskille tussen die twee partye te besleg op ŉ dooiepunt uitgeloop. “Die SAOU is verheug dat die tweebankregters vandag ŉ deurslaggewende uitspraak gelewer het deur die aansoek met kostes van die hand te wys,” het Chris Klopper, uitvoerende hoof van die SAOU, in ŉ verklaring gesê. “Dit beteken dat die 2018-uitspraak gehandhaaf word, naamlik dat die beheerliggaam nie by magte was om die skoolhoof eensydig van kritiese funksies te onthef en ŉ eie ‘skoolbestuurder’, waaraan die hoof ondergeskik sou wees, aan te stel nie,” het Klopper verduidelik. “Die SAOU beskou die uitspraak as ŉ oorwinning vir alle openbare skole in Suid-Afrika. Dit voorsien vir alle skoolpersoneel en beheerliggame regsekerheid ten opsigte van die afbakening van die bevoegdheid van skoolbeheerliggame.” Klopper het bygevoeg dit was nooit die doel van die SAOU om tussen die meriete van die geskil tussen die beheerliggaam van Grey Kollege en die skoolhoof te kies nie. “Ons fokus was op die beginsel van die skeiding van magte tussen skoolbestuur en die beheerliggaam se beheerfunksies. Die lyn is nou duidelik getrek. Die SAOU was van meet af aan oortuig dat die beheerliggaam van enige openbare skool in Suid-Afrika nie by magte is om soos ŉ werkgewer op te tree ten opsigte van departementele werknemers nie. Verder is die SAOU van mening dat die beheerliggaam ook nie by magte is om ŉ “skoolbestuurder” oor die skoolhoof aan te stel nie.” Klopper het gesê die SAOU is oortuig dat hy in belang van elke skoolhoof en opvoeder opgetree het en dat dit van kardinale belang is dat opvoeders se regte ten alle koste beskerm moet word. “Die vertroue word uitgespreek dat die strydbyle gebêre sal word en dat alle partye aan die hand van die uitspraak hierdie tradisieryke en trotse skool tot voordeel van almal vorentoe sal neem. Die sage oor die afgelope paar maande het niemand tot eer gestrek nie. Ons sal steeds aktief betrokke wees met die ondersteuning van ons lede waar die wetgewing dit duidelik maak en waar hul regte maklik in die hedendaagse samelewing kan vervaag.” Lees alle vorige berigte oor Grey Kollege op Maroela Media